钦定古今图书集成/明伦汇编/交谊典/第002卷 > 北齐颜氏家训 > 《慕贤》
## 钦定古今图书集成/明伦汇编/交谊典/第002卷 > 北齐颜氏家训 > 《慕贤》

古人云：“千载一圣，犹旦暮也；五百年一贤，犹比膊也。”
言圣贤之难得疏阔如此，傥遭不世明达君子，安可
不攀附景仰之乎？吾生于乱世，长于戎马，流离播越，
闻见已多，所值名贤，未尝不心醉魂迷，向慕之也。人
在少年，神情未定，所与款狎，熏渍陶染，言笑举动，无
心于学，潜移暗化，自然似之，何况操履艺能，较明易
习者也。是以与善人居，如入芝兰之室，久而自芳也；
与恶人居，如入鲍鱼之肆，久而自臭也。墨翟悲于染
丝，是之谓矣，君子必慎交游焉。孔子曰：“无友不如己
者。”颜闵之徒，何可世得，但优于我，便足贵之。世人多
蔽，贵耳贱目，重遥轻近，少长周旋，如有贤哲，每相狎
侮，不加礼敬，他乡异县，微藉风声，延颈企踵，甚于饥
渴。校长短，核精麤，或彼不能如此矣。所以鲁人谓孔
子为“东家丘。”昔虞国宫之奇少长于君，君狎之，不纳
其谏，以至亡国，不可不留心也